Diari Oficial de la Generalitat Valenciana


Sumari del DOGV 3446, del 03-03-1999 (1999/1471)

ORDRE de 15 de febrer de 1999, de la Conselleria de Benestar Social, per la qual es convoquen els IV Premis Mitjans de Comunicació Social 1999 en matèria d'accessibilitat al medi físic.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3446

Data del DOGV
:   03-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/1471


Data del document
:   15-02-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * premi cultural
    * mitjà de comunicació
    * discapacitat
    * distinció honorífica

ORDRE de 15 de febrer de 1999, de la Conselleria de Benestar Social, per la qual es convoquen els IV Premis Mitjans de Comunicació Social 1999 en matèria d'accessibilitat al medi físic. [1999/M1471]
  
La convocatòria dels IV Premis Mitjans de Comunicació Social en matèria d'accessibilitat al medi físic s'emmarca en el pla d'actuació que la Conselleria de Benestar Social té establit per a aconseguir ciutats accessibles.
  
La tasca d'aconseguir l'accessibilitat al medi físic i millorar les solucions al problema de comunicació és un treball complex en què esdevenen necessàries diverses actuacions coordinades: la investigació adreçada a la recerca de solucions tècniques, la legislació que regula les accions necessàries per a aconseguir aquests objectius, la formació dels professionals i la sensibilització de la població en general.
  
En aquest últim apartat, els mitjans de comunicació hi realitzen un paper important a causa de la seua capacitat informativa i de conscienciació de la societat en tots els temes que tenen una repercussió en la població i en la qual aquesta adquireix un destacat grau de protagonisme.
  
La conjunció de forces i la unificació d'esforços farà possible que les nostres ciutats puguen ser transitades, utilitzades i gaudides per tots els seus habitants, independentment de les seues característiques i de les possibles limitacions quant a la mobilitat i als desplaçaments.
  
Per tot això, i en virtut de les facultats atribuïdes pel Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social (DOGV núm. 2.942, d'1 de març de 1997)
  
ORDENE
  
Article 1. Objecte
  
Es convoquen els IV Premis Mitjans de Comunicació Social 1999 en matèria d'accessibilitat al medi físic.
  
La temàtica obligada dels treballs presentats ha de fer referència a l'accessibilitat al medi físic i a l'eliminació de barreres en els diferents vessants: edificació, urbanístic, del transport i de la comunicació.
  
Article 2. Seccions i quantia dels premis
  
2.1. Seccions: s'estableixen quatre seccions: Fotografia, Premsa, Ràdio i Televisió.
  
2.2. Quantia dels premis: totes les seccions estan dotades amb tres premis: el primer amb un import de 300.000 pessetes (1.803,04 euros), el segon amb 200.000 pessetes (1.202,02 euros), i el tercer amb 100.000 pessetes (601,01 euros).
  
2.3. Si queda desert el primer o el segon premi, podran atorgar-se fins un màxim de dos accèssits de 100.000 pessetes (601,01 euros), cadascun, en les diverses seccions, si el jurat opina que hi ha treballs que en són mereixedors.
  
Article 3
  
Podran optar a aquests premis:
  
3.1. Les persones autores dels articles o dels reportatges, dels programes de ràdio i de televisió que tracten sobre la temàtica referida en l'article primer i que hagen sigut publicats o emesos en qualsevol diari o revista, emissora de ràdio o de televisió de la Comunitat Valenciana o en aquells d'àmbit nacional que tenen edició pròpia a la Comunitat Valenciana.
  
Els articles o els reportatges han d'haver sigut publicats o emesos durant el període comprés entre l'1 d'octubre de 1998 i l'1d'agost de 1999.
  
3.2. Les persones autores dels treballs fotogràfics que tracten la temàtica assenyalada en l'article primer.
  
Article 4. Presentació de treballs i de documentació
  
4.1. Els treballs hauran de ser presentats a la Direcció General de Serveis Socials, situada al carrer de Colom, número 80, 46601 València, i s'indicarà al sobre IV Premis Mitjans de Comunicació Social 1999, sense perjudici d'allò que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.2. Als treballs presentats caldrà adjuntar:
  
Sol·licitud formalitzada el model del qual figura com a annex I a aquesta convocatòria.
  
Cessió expressa de l'autor o l'autora per la qual es permet a la Direcció General de Serveis Socials la publicació, la reproducció i la difusió, total o parcial, del treball presentat, si aquest resulta premiat. Aquesta cessió apareix en el model de sol·licitud, annex I.
  
Documents i certificats exigits en cadascuna de les seccions i que s'especifiquen en els articles 5, 6, 7 i 8.
  
Article 5. Secció Fotografia
  
5.1. Les fotografies podran ser en blanc i negre o en color. La grandària de les fotografies serà de lliure elecció. No obstant això, caldrà presentar-les emmarcades en un cartolina de 40 x 50 cm (paspartú).
  
5.2. Es concediran dos premis a col·leccions fotogràfiques, amb un mínim de tres i un màxim de sis fotografies, i un premi a fotografia única. Als efectes de concessió d'aquests premis, els anteriors apartats no constitueixen seccions independents de la convocatòria, i s'adjudicaran, en conseqüència, dins de la de fotografia, els tres únics premis a què fa referència l'article 2.2 de la convocatòria.
  
5.3. Cada concursant no podrà presentar més de dues col·leccions ni més de sis fotografies.
  
5.4. No s'atorgarà a un mateix concursant més d'un premi.
  
5.5. Les fotografies presentades en aquesta edició no poden haver sigut presentades en exercicis anteriors a aquesta convocatòria.
  
5.6. Les persones concursants hauran de presentar declaració que no hi ha problemes d'exhibició i de reproducció de la imatge que apareix en els treballs presentats i que es responsabilitzen de les possibles reclamacions que per aquest motiu es pogueren originar. Model en annex II.
  
Si la fotografia ha sigut publicada en premsa, s'hi adjuntarà certificat de l'empresa editora que n'indique el mitjà i la data de publicació, i també l'autorització per a la reproducció i la difusió.
  
5.7. A la sol·licitud de l'annex I, s'hi especificarà el nombre de fotografies, el títol, el format i si és en blanc i negre o en color.
  
Article 6. Secció Premsa
  
6.1. S'hi podrà participar amb un únic article o amb diversos, fins un màxim de sis. El premi pot ser atorgat a un sol treball o al conjunt de tots ells.
  
Els articles podran haver sigut publicats amb nom, pseudònim o sense signatura. En aquests dos últims casos el director de la publicació haurà de certificar el nom de la persona autora.
  
6.2. Es presentaran dos exemplars o dues fotocòpies de cada article publicat, i s'hi especificaran les dades completes de la persona concursant, el títol, la data de publicació i el mitjà en què ha sigut publicat.
  
6.3. També es presentarà certificat expedit pel director o per la directora de la publicació o per qui exercisca els drets d'edició on autoritzarà la reproducció dels articles.
  
Article 7. Secció Ràdio
  
7.1. S'hi podrà participar amb un màxim de sis programes. El premi pot ser atorgat a un únic treball o al conjunt de tots ells.
  
7.2. Es presentarà per duplicat el guió mecanografiat dels programes, i dues còpies en cinta casset tal com van ser emesos.
  
7.3. També es presentarà:
  
Certificat del director o de la directora de l'emissora, en el qual s'acredite el títol, la data, l'hora de l'emissió i la composició de l'equip realitzador.
  
Certificat, expedit pel director o per la directora de l'emissora o per qui exercisca els drets d'emissió, que n'autoritze la reproducció i la difusió.
  
Article 8. Secció Televisió
  
8.1. S'hi podrà participar amb un màxim de sis treballs. El premi pot ser atorgat a un únic treball o pel conjunt de tots ells.
  
8.2. Es presentaran en vídeo, format VHS, per duplicat.
  
8.3. També es presentarà:
  
Certificat del director o de la directora de l'emissora en què s'acredite el títol, la data, l'hora d'emissió i la composició de l'equip realitzador.
  
Certificat, expedit pel director o per la directora de l'emissora o per qui exercisca els drets d'emissió, que n'autoritze la reproducció i la difusió.
  
8.4. Les persones concursants hauran de presentar declaració que no hi ha problemes d'exhibició i de reproducció de la imatge que apareix en els treballs presentats i que es responsabilitzen de les possibles reclamacions que per aquest motiu pogueren originar-se. Model en annex II.
  
Article 9. Termini de presentació
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 2 d'agost de 1999.
  
Article 10
  
És d'aplicació en aquesta convocatòria el que disposen els articles 1.3, 11.1 i 19.f) de la Llei 53/1984, de 26 de desembre, pel que fa a incompatibilitats del personal al servei de les administracions públiques, amb l'expressa exlusió de concurrència a aquesta del personal depenent de la Conselleria de Benestar Social.
  
Article 11
  
No es valoraran els treballs que hagen estat realitzats amb finançament total o parcial de la Conselleria de Benestar Social.
  
Article 12
  
Els treballs poden ser realitzats en castellà o en valencià.
  
Article 13. Composició del jurat
  
La composició del jurat, segons les diferents seccions, és la següent:
  
13.1. Fotografia.
  
Presidenta: la directora general de Serveis Socials o la persona en la que delegue; vice-president: el president de l'Associació de Periodistes Gràfics de la Comunitat Valenciana; vocals: el president de l'Associació de Fotògrafs Professionals, el president de la Federació d'Agrupacions Fotogràfiques de la Comunitat Valenciana, el cap de Premsa de la Conselleria de Benestar Social, un professional expert, designat per la directora general de Serveis Socials y un tècnic o una tècnica de la Direcció General de Serveis Socials, qui hi actuarà com a secretari.
  
13.2. Premsa, Ràdio i Televisió.
  
Presidenta: la directora general de Serveis Socials o la persona en la que delegue; vice-president: el president de la Unió de Periodistes Valencians; vocals: el cap de Premsa de la Conselleria de Benestar Social i dos professionals experts en mitjans de comunicació social, designats per la directora general de Serveis Socials, els delegats a València de l'Agència EFE i l'Agència Europa Press, un representant de la Universitat de València, designat per la directora general de Serveis Socials i un tècnic o una tècnica de la Conselleria de Benestar Social, qui hi actuarà com a secretari.
  
El jurat valorarà especialment les anàlisis crítiques i els missatges positius i de caràcter integrador del tema tractat, i també la qualitat i la tècnica utilitzades. En el funcionament d'aquest hi valdrà el que disposen els articles 22 a 29 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El jurat podrà declarar deserts els premis.
  
Article 14. Resolució
  
Es delega en la directora general de Serveis Socials la resolució d'aquesta convocatòria, la qual es dictarà d'acord amb el veredicte vinculant del jurat i finalitzarà la via administrativa.
  
El termini màxim per a dictar resolució serà de tres mesos comptador des de la data d'acabament del termini de presentació de treballs que es fixa en aquesta ordre.
  
Article 15. Recursos
  
15.1. Contra la resolució, expressa o presumpta, dictada per la directora general de Serveis Socials, per delegació de la consellera de Benestar Social, s'hi podrà interposar recurs contenciós administratiu en la forma, el termini i les condicions que determina la llei que regula aquesta jurisdicció.
  
15.2. En tot cas, per a la interposició del recurs contra les resolucions presumptes, serà necessari que, amb caràcter previ, la persona interessada acredite l'eficàcia de l'acte presumpte conforme a allò que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La interposició del citat recurs no requerirà la comunicació prèvia a l'òrgan que va dictar l'acte impugnat, sobre la base del que estableix la disposició derogatòria segona de la Llei 29/1998, de 13 de juliol, de Jurisdicció Contenciosa Administrativa.
  
Article 16. Publicació i retirada dels treballs
  
La resolució de la convocatòria serà publicada en periòdics de difusió autonòmica, i també a la seu de la Direcció General de Serveis Socials.
  
La Direcció General de Serveis Socials, es reserva el dret de publicar, de difondre i de reproduir, totalment o parcialment, el contingut dels treballs premiats, en virtut de l'autorització expressa que l'autor realitzarà per escrit i comportarà la cessió en exclusiva, d'acord amb les obligacions de les persones concursants premiades a què fa referència l'article 17.4 d'aquesta convocatòria.
  
Els treballs presentats que no siguen premiats podran ser retirats de la Direcció General de Serveis Socials en el termini de tres mesos comptadors des de la publicació de la resolució de la convocatòria. Els treballs que no siguen retirats en aquest termini seran destruïts per la Direcció General de Serveis Socials.
  
Article 17. Obligacions de les persones premiades
  
17.1. Acceptar la totalitat de les bases de la convocatòria.
  
17.2. Assumir les actuacions de control financer que corresponguen a la Intervenció General en relació amb el premi concedit.
  
17.3. Comunicar a la Direcció General de Serveis Socials l'obtenció d'ajudes per la mateixa finalitat procedents de l'administració pública o d'ens públics o privats.
  
17.4. Cedir, per escrit i en exclusiva, a la Direcció General de Serveis Socials el treball, en cas de resultar premiat, i autoritzar la mencionada direcció general per temps il·limitat i en qualsevol àmbit territorial, per a l'exercici dels drets de reproducció, de distribució, de comunicació pública i de modificació dels treballs premiats.
  
Article 18. Pagament i justificació
  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució comporta la conformitat a la justificació de les quantitats atorgades.
  
Article 19
  
S'estableix una dotació de 2.400.000 pessetes, 14.424,29 euros, que serà atesa dins la secció 16 a càrrec del programa pressupostari 313.10 Serveis Socials, línia de subvenció 428/000/99 (projecte comptable 01399), "Foment línies d'investigació social".
  
Disposició final
  
Contra les bases d'aquesta convocatòria, s'hi podrà interposar recurs contenciós administratiu en el termini de dos mesos comptadors des de la publicació d'aquelles, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 46 de la Llei 29/1998, de 13 de juliol, que regula l'esmentada jurisdicció.
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 15 de febrer de 1999
  
La consellera de Benestar Social,
  
MARCELA MIRÓ PÉREZ
  
ANNEX I
  
IV Premis Mitjans de Comunicació Social 1999
  
Dades de la persona participant o de la representant autoritzada:
  
Cognoms:
  
Nom:
  
Número d'identificació fiscal:
  
Adreça:
  
Localitat:
  
Codi postal:
  
Província:
  
Telèfon:
  
Hi participa:
  
... individualment
  
... com a representant de l'associació, del col·lectiu o de la institució
  
Adreça de la institució:
  
Persones que componen l'equip:
  
Secció en què concursa:
  
Dades del treball que presenta:
  
Títol:
  
Característiques del material:
  
Sol·licite ser admés/admesa com a participant en els IV Premis Mitjans de Comunicació Social 1999, per a la qual cosa adjunte el material i la documentació exigits en les bases de la convocatòria i accepte aquestes en la totalitat.
  
Cedisc, en exclusiva, a la Direcció General de Serveis Socials el treball presentat, si aquest resulta premiat, i autoritze la citada direcció general per temps il·limitat i en qualsevol àmbit territorial, per a l'exercici dels drets de reproducció, de distribució, de comunicació pública i de modificació d'aquest.
  
..., ... d ... de 1999
  
(signatura)
  
ANNEX II
  
(Nom) ..., amb document nacional d'identitat ..., declare:
  
Que no hi ha cap problema per a l'exhibició, la reproducció i l'emissió de les imatges que apareixen en el treball titulat ... del qual sóc l'autor/autora i que presente a la convocatòria dels IV Premis Mitjans de Comunicació Social 1999 de la Conselleria de Benestar Social, i em compromet a assumir qualsevol tipus de responsabilitat que puga derivar d'aquest motiu.
  
I perquè així conste, signe a ..., ... d ... de 1999